د ملا منصور او ملاعمر پلویانو ترمنځ هرات کې نښته شوې
سیمه ایز چارواکي وایي په هرات کې د ملا منصور او ملا عمر د طرفدراه وسله والو ترمنځ په نښته کې د ملاعمر درې پلوي قوماندانان وژل شوي.
د هرات په ولایت کې سیمه ایز چارواکي وایي چې د تیرې ورځې راهیسې د دغه ولایت د شنیدڼد په ولسوالۍ کې د طالبانو د نوي مشر ملا اختر محمد منصور او ملا محمدعمراخوند د پلوي جنګیالیو ترمنځ نښته شوې چې په ترڅ کې د ملا عبداصمد په نوم د ملا عمر پلوي طالب قوماندان د خپلو دوه سرګروپانو سره وژل شوی دی. د افغان پوځ ۲۰۷ ظفر قول اردو قوماندان جنرال تاج محمد جاهد امریکا غږ ته وویل چې جګړه تیره ورځ د شینډنډ د ولسوالۍ د زیرکو په سیمه کې د ملا ننګیالي او ملا عبداصمد د وسله والو ترمنځ پیل شوې چې تر تیر ماښام پورې یې دوام درلود. جنرال جاهد وویل " نښته تیره ورځ د ملا ننګیالي او ملا عبداصمد ترمنځ پیل شوه او ترماښام یې دوام درلود، په نښته کې مرګ ژوبله هم پیښه شوې ده اوس د دواړو ډلو جنګیالي یو بل ته په سنګر کې ناست دي ". جنرال جاهد وویل چې په دغه نښته کې قوماندان عبدالصمد د خپلو دوه سرګروپانو سره وژل شوی دي. د ظفر قول ارړدو قوماندان وویل چې ملا عبدالصمد د طالبانو د پخواني مشر ملا محمد عمر اخوند پلوی وو او ملا ننګیالی د طالبانو د نوي مشر ملا اخترمحمد منصور پلوي دي. هغه وویل چې په دغه نښته کې د دواړو خواو څخه پنځه تنه وسله وال ټپیان شوي هم دي. خو د هرات ولایت د والي د ویاند دفتر په یوه خبرپاڼه کې په دغه نښته کې د وژل شوو کسانو شمیر درې تنه ښودلی دی او ویلي دي چې په جګړه کې شپږ تنه ټپیان شوي دي. د هرات د والي دفتر په دغه بیان کې ویلي چې د ملا عبدالصمد سره وژل شوې درې کسان د هغه سرګروپان وو. همداشان دا بیان وایي چې شپږ ټپیان د ملا ننګیالي وسله وال دي. د هرات ولایت دفتر وایي چې د ملاعبدالصمد د وژل کیدو وروسته اوس د هغه ورور ملا نورالدین د ملا ننګیالي سره په جګړه بوخت دی. طالبانو تراوسه ددغو نښتو په باب رسنیو ته څه نه دي ویلي. د طالبانو دپخواني مشر ملا محمد عمر اخوند د مړینې د خبر د خپریدو وروسته د افغانستان په ځینو برخو کې د طالبانو په لیکو کې د اختلافونو د رامنځ ته کیدو په باب خبرونه ورکول کیږي خو طالبانو پخپله دغه ډول خبرونه لا تراوسه نه دي تائید کړي.